‘Wees soos Jesus en vergewe’ | Netwerk24
Deur Isabel Venter 14 April 2019 13:06
Dit was aardse goed, maar so onnodig.
Ds. Rudi Botha, ’n emeritus predikant van die Hervormde kerk Wesmoot in Booysens, Pretoria, het Sondag die erediens gelei.
Die gemeente moes Sondag noodgedwonge hul erediens onder ’n afdak van die kerk hou ná hul kerkgebou vandeesweek geplunder en verniel is.
Betogings het Donderdag vanuit die Gomorrah- informele nedersetting oorgespoel na Booysens en die kerk is gevandaliseer.
Kerkbanke is verwoes, gekleurde glasvensters is met klippe stukkend gegooi en gordyne afgepluk. Klanktoerusting is ook weggedra.
Veiligheidswagte het Sondag ’n wakende oog oor sake buite die kerk gehou.
Gemeentelede van die Hervormde kerk Wesmoot in Booysens, Pretoria, deel ’n Psalmboek gedurende Sondag se erediens wat onder ‘n afdak gehou moes word. Foto: Isabel Venter
“Ons is kwaad . . . ons sit hier, maar sou eerder daar wou gewees het,” het Botha gesê terwyl hy na die stil kerkgebou agter hom gewys het.
Onder die kerk se afdak het die gemeente op ’n mengelmoes stoele gesit. Gemeentelede het Psalmboekies twee-twee gedeel. Begeleiding is op ’n elektroniese klavier gedoen en ’n mobiele klankstelsel is gebruik sodat almal die preek kon hoor.
Botha het die gemeente herinner aan die les van Jesus se laaste oomblikke aan die kruis uit die boek Lukas 23 vanaf vers 26 tot 38.
“Emosies loop hoog, ons voel verontreg, hartseer as ons die verwoesting in ons kerk sien . . . maar ons kan stil word en hieruit leer,” sê Botha.
Jesus vergewe alles. God verstoot en verdelg nie, Hy vergewe en red.
Dit is belangrik om te onthou, het Botha gesê.
“By die kruis het Jesus ons geleer om te vergewe.”
Gemeentelede dra Sondag stoele uit na die afdak waar die erediens noodgedwonge gehou moes word. Foto: Isabel Venter
Lede van die Hervormde kerk Wesmootgemeente sit Sondag onder ’n afdak, reg vir die erediens. Dié gemeente is nog geskok ná hul kerkgebou Donderdag deur oproerige protesteerders geplunder is. Foto: Isabel Venter
Ds. Rudi Botha (middel), ’n emeritus predikant, het Sondag se erediens gelei by die Hervormde kerk Wesmoot. Foto: Isabel Venter
Hy het ’n beroep gedoen op die gemeente om nie net bloot te vergeet en vergewe nie, maar ook om vry te wees in hul wese sodat hulle kan voortgaan om die Here se werk te doen en steeds uit te reik na ander.
Botha het hier ook verwys na die “hulle” wat die kerk geplunder het.
Meer oor: Booysens | Kerk | Godsdiens | Betogers | Kerkdiens
Sondag steeds diens, al is kerk in brand verwoes
Gemeentelede bid dat kerk nie brand nie